Geplaas deur	Sophia Kapp Donderdag, 20 Februarie 2020
Die ander slagveld is onderriginstansies waar Afrikaans as onderrigmedium gebruik word. Ons ken die generaals in dié stryd ook al goed, en ek is nie op Twitter nie, juis omdat ek hulle en hulle juigkommando's se vitrioel wil vermy. Maar so venynig as wat dié aanvalle is en so groot as wat die bedreiging vir Afrikaans as onderrigmedium is, is die grootste skademakers hier nie die owerhede nie, maar Afrikaanssprekers self. Want hierdie hele ding is 'n getallespel. As daar genoeg kinders in 'n skool is om Afrikaansmediumonderrig te regverdig, sal die skool Afrikaans bly. Die druk op Afrikaanse skole ontstaan omdat ouers hulle Afrikaanse kinders by Engelse skole gaan inskryf. Nie omdat die skole Engels is nie, maar omdat dit privaat is.
En dan is daar die navraers, die "gewone" taalgebruikers, wat my whatsapp en vra of daar "cool" vertalings is vir "like" of "band" of "influencer". En as ek sê ja, jy "hou van" iets, dit is 'n "orkes" en iemand is 'n "beïnvloeder", kry ek 'n prentjie van 'n groen gesiggie wat opbring. Hoekom? wonder ek altyd. Dit is geldige vertalings. Dit is waarvoor hulle gevra het, en dis nie asof die Afrikaanse woord minder duidelik of beskrywend of bruikbaar is nie. Maar om een of ander rede is geldige Afrikaanse woorde louwarm van uncoolgeit, en is iemand wat Afrikaans behoorlik beheers 'n dodo. Ek kon nog nie mooi agter die kap van hierdie byl kom nie, maar dit slaan my dronk dat Afrikaans blykbaar die enigste taal is waar jou onvermoë om jou daarin uit te druk en jou onkunde oor gevestigde uitdrukkings jou cool maak.
Maar die spulletjie wat my werklik verstom, is die anglisismebrigade, die verdagmakers wat 'n mens op sosiale media verguis oor jou gebruik van 'n gevestigde vakterm soos "adjektief" of "konjunksie", maar nie die verguising kan volvoer sonder om drie spelfoute per sin te maak nie. Dit is mense wat nie naslaan nie, nie vra nie, nie omgee hoe hulle Afrikaans lyk nie, maar wat jou uitkryt as 'n volksverraaier en 'n joiner, en vir jou doodsdreigemente stuur omdat jy nie hulle ideologie oor Afrikaans ondersteun nie. En nee, ek oordryf nie, dit het al gebeur. Dit sal weer. Heel moontlik in reaksie op hierdie skrywe.
Lees 1694 tye	Laaste modifikasie op Vrydag, 15 Mei 2020 12:55
Meer in hierdie kategorie: « 'n Geseënde ? en voorspoedige ?	Hoofbrekens oor hoofletters »
Kommentaarskakel	 Saterdag, 29 Februarie 2020 17:59	geplaas deur	Christine Marais
Medalje vir jou wat so raak verwoord wat baie mense voel!
Kommentaarskakel	 Maandag, 24 Februarie 2020 03:33	geplaas deur	Rehana Mohamed
Absoluut fantasties, Sophia Kapp... Die taal is in my hart.. In murg en been.. In siel.. In vlees.. Dankie vir n artikel wat my hartsnare net weer laat roer.. Ek hoor als wat jy se oor my Afrikaans...